Lydopptak felte Jernia-sjef

Toppsjefen i Jernia gikk på dagen etter at han og ledelsen fikk avspilt et lydopptak av et møte han hadde hatt med en butikksjef.

ta78b443.jpg

Ntb

14. mai 2016

Butikksjefen var innkalt til møte med kjedesjefen etter en periode med sykmelding, men fikk ikke vite hva det dreide seg om, skriver Dagbladet, som har fått lydopptaket og fått både kjedesjefen og hans sjefer til å høre på det.

I det som er gjengitt av opptaket, fremstår kjedesjefen som svært aggressiv overfor butikksjefen. Når sistnevnte prøver å ta til motmæle mot mer eller mindre direkte påstander om løgn, får han klar beskjed:

«Nå klapper du igjen og hører hva jeg sier til deg. Jeg sier: Du sitter ikke og lyver til meg.» Butikksjefen får også beskjed om at han ikke vil klare å drive butikken bedre – selv om han i det siste året hadde økt omsetningen betraktelig: «Du kommer ikke til å få det til, og jeg kommer til å henge på deg 24/7. Jeg kan garantere deg at du kommer til å sykmelde deg.» Etter hvert dreier møtet over til å handle om å avslutte arbeidsforholdet. Butikksjefen oppfattet det som en oppsigelse

Kjedesjefen sier i et møte med Dagbladet at det var snakk om et helt vanlig møte, men vedgår at han kan ha vært «i overkant spissformulert» og at han nok kunne ha moderert setningen et par hakk.

Daglig leder Ingar Steig Gunstad i Jernias eierselskap Centurie sier lydopptaket ikke gir et riktig bilde av Jernia-kulturen.

— Kjedelederens oppførsel representerer uakseptabel ledelse, og slik skal vi ikke ha det i Jernia, sier Gunstad i en pressemelding.